钦定古今图书集成/明伦汇编/闺媛典/第037卷 > 皇清一 > 沈维新妻张氏
## 钦定古今图书集成/明伦汇编/闺媛典/第037卷 > 皇清一 > 沈维新妻张氏

按《合肥县志》：张氏，沈维新妻。事姑至孝。壬午城陷，奉姑避贼。姑病不能行，谓氏曰：“我老不必虑，汝当自为计。” 氏泣曰：“弃姑偷生，义不为也。” 锋刃林立，氏扶持尽瘁，数与贼遇，贼若无所见者，竟得保全无恙。夫病，复刲股和羹愈之，乡里称其孝义。